Wat munisipaliteit doen is 'onregverdig' | George Herald
Journalist Salette Cloete | Wednesday, 24 February 2021, 14:01
Chantel Edwards-Klose, George-munisipaliteit se kommunikasiebestuurder, sê hulle reageer, maar wat die inwoners van Moeggeploeg gedoen het, bly onwettig, en dit bly 'n kriminele oortreding. Edwards-Klose sê daar word ook in ag geneem dat die inwoners hierdie grond beset sonder toestemming.
Die munisipaliteit het verlede jaar met die erge reen, water weggepomp, toegangspaaie is verbeter en daar is G7 gegooi. Daar is ook gunplast verskaf om te help teen die reën.
Daar is inspeksies gedoen om die strukture te ondersoek.
Rakende die geld wat beskikbaar is, die munisipaliteit het wel fondse gekry, maar vir die oprig van tydelike strukture. "Die fondse is nie geallokeer vir strukture vir Moeggeploeg nie, maar liewer vir 'n TRA waarvoor die beplanning reeds in die proses is. 'n TRA is 'n area waarheen mense tydelik verskuif word, hulle kry strukture asook dienste."
Volgens die munisipaliteit is geen onwettige konneksie veilig nie. Sy verduidelik dat sodra 'n elektriese konneksie vanaf 'n munisipale netwerk, sonder hul toestemming, gemaak is dan is dit onwettig. Die elektriese infrastruktuur wat in plek is, sê Edwards-Klose, is net vir 'n sekere aantal huishoudings in 'n area op 'n gegewe tyd.
Sodra 'n onwettige konneksie gemaak word vanaf daardie bepaalde infrastruktuur, dan lei dit tot oorlading van toestelle, hele sisteme wat blaas of afslaan en lei ook tot toerusting wat aan die brand slaan.